BG Официален вестник на Европейския съюз C 91/9

Известие относно окончателното антидъмпингово мито, наложено върху вноса на кристални силициеви фотоволтаични модули и ключови компоненти (т.е. елементи) с произход или изпратени от Китайската народна република, и относно окончателното изравнително мито, наложено върху вноса на кристални силициеви фотоволтаични модули и ключови компоненти (т.е. елементи) с произход или изпратени от Китайската народна република: промяна на наименованието на дружество, обвързано с ангажимент

(2016/C 91/07)

По отношение на вноса на кристални силициеви фотоволтаични модули и ключови компоненти (т.е. елементи) с произход или изпратени от Китайската народна република се прилага окончателно антидъмпингово мито, наложено с Регламент за изпълнение (ЕС) № 1238/2013 на Съвета (1), както и окончателно изравнително мито, наложено с Регламент за изпълнение (ЕС) № 1239/2013 на Съвета (2).

Ангажиментът, предложен в рамките на антидъмпинговата и антисубсидийната процедура относно вноса на кристални силициеви фотоволтаични модули и ключови компоненти (т.е. елементи) с произход или изпратени от Китайската народна република, беше приет от Комисията с Решение за изпълнение 2013/707/ЕС на Комисията (3).

Years Solar Co. Ltd, допълнителен код по ТАРИК (интегрираната тарифа на Европейския съюз) B898 — дружество, по отношение на което се прилага индивидуална ставка на антидъмпинговото мито от 41,3 % вследствие на Регламент за изпълнение (ЕС) № 1238/2013, както и индивидуална ставка на изравнителното мито от 6,4 % вследствие на Регламент за изпълнение (ЕС) № 1239/2013 — информира Комисията, че е променило наименованието си на LERRI Solar Technology (Zhejiang) Co. Ltd.

Дружеството помоли Комисията да потвърди, че промяната на наименованието не засяга правото му да се ползва от индивидуалните митнически ставки, прилагани за него под предишното му наименование Years Solar Co. Ltd.

Комисията разгледа предоставената информация и заключи, че промяната в наименованието не засяга по никакъв начин констатациите в Регламент за изпълнение 2013/707/ЕС.

Поради това позоваването в приложението към Решение за изпълнение 2013/707/ЕС на Комисията на:

Years Solar Co. Ltd B898

следва да се чете:

LERRI Solar Technology (Zhejiang) Co. Ltd B898

Допълнителният код по ТАРИК B898, определен преди това за Years Solar Co. Ltd, се прилага за LERRI Solar Technology (Zhejiang) Co. Ltd.

(1) Регламент за изпълнение (ЕС) № 1238/2013 на Съвета от 2 декември 2013 г. за налагане на окончателно антидъмпингово мито и окончателно събиране на временното мито, наложено върху вноса на кристални силициеви фотоволтаични модули и ключови компоненти (т.е. елементи) с произход или изпратени от Китайската народна република (ОВ L 325, 5.12.2013 г., стр. 1).

(2) Регламент за изпълнение (ЕС) № 1239/2013 на Съвета от 2 декември 2013 г. за налагане на окончателно изравнително мито върху вноса на кристални силициеви фотоволтаични модули и ключови компоненти (т.е. елементи) с произход или изпратени от Китайската народна република (ОВ L 325, 5.12.2013 г., стр. 66).

(3) Решение за изпълнение 2013/707/ЕС на Комисията от 4 декември 2013 г. за потвърждаване приемането на ангажимент, предложен във връзка с антидъмпинговата и антисубсидийната процедура относно вноса на кристални силициеви фотоволтаични модули и ключови компоненти (т.е. елементи) с произход или изпратени от Китайската народна република, за периода на прилагане на окончателни мерки (ОВ L 325, 5.12.2013 г., стр. 214).